## Rješenje o odobrenju carinskog kontingenta za uvoz sirovina, reprodukcijskih i drugih materijala koji se rabe pri proizvodnji roba za izvoz u 1996. godini

### NN 108/1995 (28.12.1995.), Rješenje o odobrenju carinskog kontingenta za uvoz sirovina, reprodukcijskih i drugih materijala koji se rabe pri proizvodnji roba za izvoz u 1996. godini

# MINISTARSTVO FINANCIJA

Na osnovi članka 54. stavak 2. Carinskog zakona ("Narodne novine",
br. 53A/91, 33/92,106/93 i 92/94), te točke 1. podtočka 3. Odluke o kriterijima
za carinski kontingent ("Narodne novine", br. 93/94, 61/95 i
85/95), sukladno prijedlogu Ministarstva gospodarstva i pribavljenom mišljenju
Hrvatske gospodarske komore, ministar financija donosi slijedeće

## RJEŠENJE

### O ODOBRENJU CARINSKOG KONTINGENTA ZA UVOZ SIROVINA, REPRODUKCIJSKIH I DRUGIH MATERIJALA KOJI SE RABE PRI PROIZVODNJI ROBA ZA IZVOZ U 1996. GODINI

1. Odobrava se carinski kontingent za uvoz sirovina, reprodukcijskih
i drugih materijala koji se rabe pri proizvodnji roba za izvoz (u daljnjem
tekstu: carinski kontingent), bez plaćanja carine, u vrijednosti do 600,000.000.-
US dolara tijekom 1996. godine.

2. Korisnik carinskoga kontingenta može biti trgovačko društvo ili drugi
poduzetnik koji:

a) uvezene sirovine, reprodukcijski i drugi materijal u cijelosti ugradi
ili na drugi način rabi pri proizvodnji roba za izvoz, sukladno tehnološkom
normativu ovjerenom po ovlaštenoj carinarnici pri odobravanju carinskoga
kontingenta,

b) robu proizvedenu od uvezenih sirovina, reprodukcijskih i drugih materijala
izveze u roku šest mjeseci od dana prijelaska preko carinske crte uvezenih
roba, odnosno u daljnjem roku utvrđenom rješenjem ovlaštene carinarnice.

c) ostvari izvoz u vrijednosti najmanje 30% većoj od vrijednosti sirovina,
reprodukcijskih i drugih materijala uvezenih za proizvodnju robe koja se
izvozi, te

d) sukladno propisima o deviznom poslovanju, ostvareni izvoz naplati
u konvertibilnoj valuti, a ostvarena devizna sredstva u propisanom roku
unese u zemlju.

3. Pisani zahtjev za odobrenje carinskoga kontingenta, s naznakom vrste
roba koje će se uvesti odnosno izvesti sukladno propisima o Carinskoj tarifi,
njihove količine i vrijednosti, kao i roka za izvršenje izvoza duljeg od
šest mjeseci, korisnik carinskoga kontingenta podnosi carinarnici ovlaštenoj
prema njegovu sjedištu.

U privitku zahtjeva iz stavka 1. ove točke korisnik kontingenta prilaže
i specifikaciju sirovina, reprodukcijskog i drugog materijala koji se ugrađuju
u izvozni proizvod (tehnološki normativ).

4. Rješenje o odobrenju carinskoga kontingenta donosi carinarnica ovlaštena
prema sjedištu korisnika carinskoga kontingenta.

Rok utvrđen rješenjem iz stavka 1. ove točke ovlaštena carinarnica može
iz opravdanih razloga, na pisani i obrazloženi zahtjev korisnika kontingenta,
produžiti za razdoblje do jedne godine, odnosno do tri godine, izvozi li
se investicijska ili druga oprema čija proizvodnja traje dulje od godinu
dana.

Ako se tijekom prerade uvezenih sirovina, reprodukcijskih i drugih materijala
utvrdi da utrošak materijala iz rješenja iz stavka 1. ove točke ne odgovara
stvarnom utrošku materijala, carinarnica će po službenoj dužnosti ili na
zahtjev korisnika carinskog kontingenta izmijeniti prvobitno rješenje.

5. Uvozna i izvozna carinska deklaracija popunjavaju se na način kako
je to propisano Pravilnikom o podnošenju isprava u i carinskom postupku
("Narodne novine", br. 41/94).

6. Na osnovi pisanoga izvješća korisnika carinskoga kontingenta o izvršenome
izvozu prema izvoznim carinskim deklaracijama, naplati izvoza i ostvarenju
deviznoga priliva, ovlaštena carinarnica bilješkom na izvorniku rješenja
o odobrenju carinskog kontingenta korisnika se razdužuje obveze ostvarivanja
izvoza i deviznog priliva.

7. Ne podnese li korisnik carinskoga kontingenta ovlaštenoj carinarnici
izvješće o izvršenome izvozu iz točke 6. ovoga rješenja, s pratećim ispravama
u privitku, iz kojih proizlazi da je u rješenjem odobrenome roku ostvario
tim rješenjem utvrđenu strukturu i vrijednost izvoza robe, ovlaštena carinarnica
će rješenjem :

a) utvrditi da nije ispunjen uvjet za razduženje uvozne carinske deklaracije
ostvarenim izvozom robe, u strukturi i vrijednosti utvrđenoj rješenjem
o odobrenju carinskoga kontingenta,

b) izmijenit će u uvoznoj carinskoj deklaraciji rubrike koje se odnose
na primjenu članka 54. Carinskog zakona,

c) utvrditi obvezu plaćanja carine, posebne pristojbe na uvezenu robu,
te drugih pristojbi ili poreza koji se plaćaju u postupku uvoznoga carinjenja
robe, temeljem podnijete uvozne carinske deklaracije, i to:

- na carinsku osnovicu utvrđenu prema stanju robe na dan podnošenja
uvozne carinske deklaracije, primjenjujući stopu carine i drugih uvoznih
pristojbi prema propisima koji su vrijedili na dan podnošenja uvozne carinske
deklaracije (članak 22. točka 1. carinskog zakona), te

obračunavajući kamatu iz članka 248. Carinskog zakona za razdoblje od
dana podnošenja uvozne carinske deklaracije do dana isteka roka za izvoz
odohrenoga rješenjem iz točke 4., odnosno do dana namirenja carine i drugih
uvoznih pristojbi.

Ne namiri li korisnik carinskoga kontingenta ili ne namiri u cijelosti
obveze utvrđene rješenjem iz stavka 1. ove točke, i u roku određenom za
plaćanje carine, ovlaštena carinarnica će obračunati svotu carine i drugih
uvoznih pristojbi, te pripadajućih kamata naplatiti od banke koja je izdala
garanciju glede namirenja carinskih obveza, podnijetu u postupku uvoznoga
carinjenja robe utvrđene rješenjem ovlaštene carinarnice iz točke 4. ovoga
rješenja.

8. Evidenciju o ostvarenom uvozu bez plaćanja carine sukladno ovome
rješenju i ostvarenom izvozu, te visini naplaćene carine i drugih pristojbi
vodi Carinska uprava Republike Hrvatske, o čemu dostavlja izvješće Ministarstvu
financija, Ministarstvu gospodarstva i Hrvatskoj gospodarskoj komori početkom
narednog za proteklo tromjesečje.

9. Ovo rješenje stupa na snagu danom objave u "Narodnim novinama",
a primjenjuje se od 1. siječnja 1996. godine.

Klasa:413-01/95-01/65

Urbroj : 513-02-95-1

Zagreb, 21. prosinca 1995.

Ministar financija

Božo Prka, v. r.

Rješenje, NN 108/1995-1788